ONE News huwa infurmat li għadha kif intemmet laqgħa pożittiva ferm bejn il-Ministru tal-Edukazzjoni, is-Supretendent tas-Saħħa Pubblika l-Professur Charmaine Gauci u l-unjin tal-għalliema, l-MUT. Fil-laqgħa ġew diskussi l-protokolli għall-ftuħ tal-iskejjel f'Malta u nifhmu li fiż-żmien li ġej se jiġu ippubblikati dawn il-protokolli skont il-pariri tal-awtoritajiet tas-saħħa. ONE News huwa infurmat ukoll li nhar it-Tnejn li ġej se ssir laqgħa bejn il-Ministri tal-Edukazzjoni u dawk tas-Saħħa tal-istati membri Ewropej, flimkien mal-Għaqda Dinjija tas-Saħħa. Din il-laqgħa mistennija tintuża bħala għodda importanti biex jiġu stabbiliti aħjar il-protokolli għall-ftuħ tal-iskejjel fit-28 ta' Settembru li ġej. Kienu bosta li anki tkellmu favur il-ftuħ mill-ġdid tal-iskejjel fosthom il-Kummissarju għat-Tfal. Pauline Miceli appellat sabiex jinfetħu l-iskejjel għall-istudenti f'Settembru, bil-miżuri u l-prekawzjonijiet kollha kontra t-tixrid tal-Covid-19. Il-Kummissarju għat-Tfal tkellmet dwar l-effetti negattivi li jsofru minnhom it-tfal billi jibqgħu jirċievu l-edukazzjoni tagħhom msakkrin f'darhom minflok f'ambjent sigur fi skola.